Limpopo-komediant skuldig aan poging tot moordBundu (Foto: Kayrash Photography) Ntambudzeni Rasendedza (40), van Lwamomondo in Limpopo, is 10 jaar tronkstraf opgelê in die Sibasa-streekhof. Die beskuldigde is ŉ komediant van Tshovhilingana, en die gemeenskap ken hom as “Bundu”. Mashudu Malabi-Dzhangi, woordvoerder van die Nasionale Vervolgingsgesag, sê Rasendedza is skuldig bevind op aanklag van poging tot moord, ontvoering en aanranding met die doel om ernstig te beseer. “Die eerste voorval het in Augustus 2019 gebeur toe Bundu sy meisie met ŉ houtstok en elektriese koord aangerand het. Hy het brandende plastiek oor haar liggaam gedrup en haar twee weke lank in haar huis toegesluit. Hy het vir haar slegs ŉ emmer gegee om te gebruik as sy haarself wou verlig.” In die tweede voorval het Bundu die slagoffer met ŉ groot klip geslaan en haar been gebreek. “Hy het haar klere geskeur en haar kaal gelos.” Bundu het skuld ontken en ontken dat hy die slagoffer gebrand het. Hy het aan die hof gesê sy het haarself gebrand en geval en haar been gebreek. “Ter verswaring van vonnisoplegging het die staatsaanklaer aangevoer die misdryf is baie ernstig. Die staatsaanklaer het gesê die beskuldigde moet tronkstraf opgelê word wat ŉ duidelike boodskap sal stuur aan ander voornemende oortreders.” Malabi-Dzhangi sê die NVG bly verbind tot vervolging in gevalle van geslagsgebaseerde geweld.